אשר פדי

אשר פדי (12 ביוני 1970 – 15 באוקטובר 2025) היה מוזיקאי ישראלי, נחשב לאחד מגדולי המתופפים הישראליים.

 ביוגרפיה 
פדי נולד במגדל העמק ליעיש ועליה (אילנה) פדידה, שני מבין חמישה אחים ואחיות. במהלך ילדותו המשפחה הפכה למסורתית ופדי ביטא את המוזיקליות שלו בתפילות בבית הכנסת. בגיל 13, קיבל את סט התופים הראשון שלו ומאז החל לעסוק בתיפוף.

פדי החל ללמוד תווים אצל ז'ראר בוחניש במגדל העמק והופיע במסגרת העירונית ובבית הספר. בגיל 18 עבר לתל אביב, והחל להופיע בלהקת הקאברים "בושם" בפאבים בתל אביב וראשון לציון. ארקדי דוכין אשר זיהה את כישרונו המוזיקלי, פנה אליו להשתתף במופע משירי ויסוצקי. לאחר שיתוף הפעולה עם דוכין, עבד בין היתר עם החברים של נטאשה, לאה שבת, נורית גלרון, דפנה ארמוני ואלון אולארצ'יק. בשנת 1996 החל לנגן עם יהודה פוליקר. בשנת 1999 נסע לניו יורק להתמחות בסגנונות ג'אז ולאטין ב־Drummers Collective NYC.

פדי הקליט למאות אלבומים ישראלים והיה לאחד מנגני האולפן המשפיעים במוזיקה הישראלית. לפי איגוד המוזיקאים, נטל חלק במעלה מ-15,000 שירים. בין היתר, הקליט לאלבומים של שלום חנוך (2010), המופע המשותף של חנוך עם שלמה ארצי (2005), המופע "נפגשנו" (2004), היהודים (מציאות נפרדת, 1995), שרית חדד (1999–2011), אייל גולן (1996–2016) (למעט האלבום "מציאות אחרת"), מירי מסיקה (2005, 2007), שלמה ארצי (2007, 2012, 2016), ליאור נרקיס, קובי פרץ (2008) ושלומי שבת (2010, 2012).

בנוסף, הקליט לשיריהם של זמרים רבים, ביניהם, רמי פורטיס (לרבות באלבום המשותף עם שלומי ברכה), אריק איינשטיין, עפרה חזה, פבלו רוזנברג, איתי לוי, חמסה, עידן רייכל, עומר אדם, יעקב שוואקי, ריטה, מרגלית צנעני, מיקי גבריאלוב, דני רובס, יוני רועה, פאר טסי, דודו טסה, דני סנדרסון, מאור כהן, עדן בן זקן, מתי כספי, אמיר דדון, יזהר אשדות, זהבה בן, יובל בנאי, נסרין קדרי, סינרגיה, אריאל זילבר, טונה, בעז שרעבי, אביב גפן, משה פרץ ואחרים. פדי ניגן בפסקול של מספר סרטי קולנוע, בפסקול של מחזות זמר דוגמת הפסטיגל1997 עד 2019 ובתיאטראות הבימה והקאמרי. בנוסף, שימש כמתופף במס' תוכניות טלוויזיה, בין השאר בתוכנית האירוח של אלי יצפאן, בתוכניתו של יאיר לפיד, בתוכניתה של שלישיית מה קשור, ובתוכניות נוספות בערוץ הראשון ובערוץ 24.

בשנת 2008 הופיע פדי בקונצרט האמונה של מרכז פרס לשלום עם הסולן אנדריאה בוצ'לי, והסקסופוניסט דייב קוז. באוקטובר 2011 הופיע עם אלון אולארצ'יק בפסטיבל האומנויות בטשקנט, אוזבקיסטן. ביוני 2013 הופיע בקונצרט התקווה בברלין, גרמניה.

במרץ 2016 עברו פדי ומשפחתו להתגורר בלוס אנג'לס, קליפורניה, שם החל להופיע ולהקליט עם אמנים אמריקאיים, בהם אמני פופ כמו ליל נאז X ורנה ראפ, לצד אמני בלוז כגון אדי קינג ולונג ג'ון האנטר. במקביל, בביקוריו בארץ, המשיך להקליט ולהופיע עם אמנים ישראלים, עסק בהוראה ובהעברת כיתות אמן. בדצמבר 2016 ניגן באיחוד של הצ'רצ'ילים ובסיבוב הופעות עם אלון אולארצ'יק שכלל הופעות בישראל ובארצות הברית. במאי 2018 הפך פדי למתופף הישראלי הראשון שחתם על חוזה חסות עם חברת המצילות האמריקאית "זילדג'יאן" לצד מתופפים נוספים מהעולם.

בשיתוף עם אבי יפרח המנגן בגיטרה בס (שניהם ילידי מגדל העמק שניגנו יחד בהזדמנויות מוקדמות) יצר אלבום מקורי משותף בשם "הפרויקט של אבי יפרח ואשר פדי". האלבום כולל שבעה קטעי נגינה מקוריים בסגנון פיוז'ן שכולם נכתבו והופקו על ידי פדי ויפרח. מלבד פדי (תופים) ויפרח (גיטרה בס), עוד מנגנים באלבום עוז נוי (גיטרות), אבי סינגולדה (גיטרות), עומר קליין (פסנתר), אלעד אדר (קלידים), ניצן עין-הבר (כלי נשיפה), אלי דג'יברי (סקסופון) ואמיר מילשטיין (חליל). ב-2025 יצא מיני-אלבום נוסף של הפרויקט, הכולל שלושה קטעים.

פדי הלחין את "שיר לטל 2" מתוך אלבומו של פאר טסי "רדיו שטח 3", אשר יצא ב-2025.

 חיים אישיים 
פדי היה נשוי לנופר ואב לשלושה ילדים, בהם המוזיקאי עומר פדי.

ב-15 באוקטובר 2025 נפטר בלוס אנג'לס לאחר התמודדות עם מחלת הסרטן, והובא לקבורה בעיר מולדתו מגדל העמק.

 דיסקוגרפיה חלקית 

 קישורים חיצוניים 



 אשר פדי, באתר Soultone Cymbals
 אשר פדי - Buleria מתוך "הפרויקט של אבי יפרח ואשר פדי"
 אשר פדי - Old Song מתוך "הפרויקט של אבי יפרח ואשר פדי"
  טוקבק פרק מס׳ 21 - אשר פדי, באתר יוטיוב

 הערות שוליים 

קטגוריה:מתופפים ישראלים
קטגוריה:מוזיקאים ישראלים
קטגוריה:ישראלים שנפטרו מסרטן
קטגוריה:ישראלים שנולדו ב-1970
קטגוריה:ישראלים שנפטרו ב-2025